Puheenvuoro kirkon 150-vuotisjuhlassa 6.11.2016, kirkkoherra Annakaisa Rantala

**”Rukous kirkosta lähtiessä, taikka kotia tultua”**

Korkealla paikalla huimaa. Saman voi tuntea tasamaalla paikassa, jossa aistii syvyyttä. Ohikiitävä oivallus: kaikki ei ole tässä ja nyt, vaan että tämä paikka ja tämä hetki ovat seurausta siitä, mitä oli muualla ja aiemmin – että asiat liittyvät toisiinsa ja kutoutuvat ketjuksi. Tällainen huimaus on minulle tuttua. Kerron kolmesta huimauskohtauksesta.

Yksi. Kristiina. Kesällä vuonna 1636 tämä pieni tyttö oli yhdeksänvuotias. Hän oli isätön lapsi, isä oli kuollut marraskuun kuudentena neljä vuotta aiemmin. Isä kuoli Lüzernin taistelussa sodassa, jonka pääasiallisena alkusyynä olivat katolisten ja protestanttien väliset ristiriidat. Isä oli Ruotsin kuningas Kustaa II Adolf. Pikkutyttö muuttui isänsä kuollessa kuningattareksi. Kristiinasta tuli siis myös Ruotsin valtakunnan itäosan asukkaiden hallitsija. Pienen tytön syytä tai ansiota on se, että vietämme tänä vuonna seurakuntamme 380-vuotisjuhlaa. Kuningatar Kristiinan käskyllä – käytännössä holhoojahallituksen - Orimattila erotettiin itsenäiseksi kirkkoherrakunnaksi 26.7.1636. Ensisijaisesti juhlimme kirkkoamme, muta muistamme myös 380-vuotiasta seurakuntaamme. Siihenkin tämä päivä on oivallinen: 6.11. on ruotsalaisuuden päivä, vakiintunut liputuspäivä, Kristiinan isä kuolinpäivän muistoksi. Kristiinan oma tie vei hänet aikanaan luopumaan kruunusta, ja kääntymään katoliseksi ja muuttamaan Roomaan. Siellä hän kuolikin. Kristiinan sarkofagi on Pietarin kirkon kryptassa paavien hautaholveissa, paavien hautojen joukossa. Olen Orimattilan itsenäisen seurakunnan 26. kirkkoherra, sen seurakunnan jonka synty kietoutuu pikku-Kristiinaan. Kävin syyskuussa Roomassa, myös tuossa Pietarin kirkon kryptassa, Kristiinan hautasarkofagin äärellä. Laskin käteni sen kylmänvalkealle marmoripinnalle ja olin hiljaa, suljin silmäni. Aika seisahtui hetkeksi. Huimasi. Hän, minä, Orimattilan seurakunta väissämme, katolinen kirkko, luterilainen kirkko, oma tie, naisen asema, Eurooppa. Minua todella huimasi.

Kaksi. Tämä kirkko. Tässä kirkossa painan käteni vasten harmaan jyhkeää kiviseinää. Kivi on Niemenkylästä louhittu yli 150 vuotta sitten, nälkävuosien aikaan ja liitetty osaksi tätä Herran huonetta. Kuuntelen kädelläni kaikkea sitä, mitä seinä on kuullut. Tämä kivi on usein viileä, mutta samalla käteni alla lämmin. Miksi? Koska kirkko on 150 vuoden ajan olut seurakunnan uskon hiljainen todistaja. Sen rakennuskivet ovat kuulleet tuhansia Isä meidän rukouksia ja muita rukouksia – äänekkäitä ja hiljaisia huokauksia. Ne ovat kuulleet Raamatun sanoja kolmena eri käännöksenä. Ne ovat kuunnelleet virsien veisuuta neljästä eri virsikirjasta (1701, 1886, 1938, 1986), eivätkä Niemenkylän kivet hätkähdä adventtina käyttöön otettavista virsikirjan lisävirsistä, vaan tyynesti säilövät nekin itseensä. Kivet ovat resonoineet kaksien urkujen pauhusta ja seinät todistaneet lukuisia lausuttuja ehtoollisenjakosanoja, siunaamissanoja, kastesanoja, tahdon-sanoja. Minun kirkkoni onkin meidän kirkkomme, meidän nyt elävien kirkkomme onkin myös menneiden sukupolvien kirkko. Ja lopulta tärkein. Tämä meidän ja entisten sukupolvien kirkko on myös tulevien sukupolvien kirkko. Heidän Raamattunsa on ehkä käännetty uudestaan, he laulavat varmaan toisenlaisesta kirjasta kuin me nyt, mutta hekin tulevat tänne ihmettelemään Luojan suuruutta, hekin tulevat etsimään armoa Kristuksessa, hekin kaipaavat virvoittavaa ja uudistavaa Henkeä. Hekin rukoilevat Isä meidän ja saavat Herran siunauksen. Se huimaa minua.

Kolme. Tämä kirja. Minulla on kädessäni vanha virsikirja; ”Suomalainen virsikirja ewankelis-lutherilaisille seurakunnille Suomen suuriruhtinaanmaassa. Hyväksytty Suomen toisessa yleisessä kirkolliskokouksessa vuonna 1886. Painettu Porvoossa 1889”. Usko tai älä: Tämä oli silloin uusi virsikirja. Vanha v 1701 virsikirja sai väistyä uuden tieltä. Kuinkahan monta vuosikymmentä tästä kirjasta puhuttiin uutena virsikirjana? Kirja on samaan aikaan uusi ja vanha. Mikä nyt on vanhaa, oli kerran upouutta. Mikä nyt on uusinta uutta, on kerran oleva vanhaa. Jälleen uusi syy huimaukseen. Vanha ja uusi, ennen ja nyt, nyt ja myöhemmin, jotain säilyy, jotain muuttuu. Ja silti: ”Herra, sinä olet meidän turvamme polvesta polveen.”

Tässä virsikirjassa on paljon muutakin kuin virsiä. Osastossa Kirkonmeno-rukouksia on yksi, jonka otsikko on ”Rukous kirkosta lähtiessä taikka kotia tultua”. Tämä rukous on tänään myös meidän rukouksemme, kun yhteinen juhlamme kallistuu loppuunsa.

Rukoilemme. ”Laupias Jumala, taivaallinen Isä! Minä kiitän Sinua, ettäs minua jälleen hengellisellä armon eineellä, joka on Sinun pyhä sanas, niin runsaasti ja suloisesti ravinnut olet, että sieluni on saanut virvoituksen, omatuntoni levon ja uskoni ja toivoni on enetyksi tullut, jotta nyt taidan iloisesti sanoa: Herra, Sinä olet minun sydämeni uskallus ja minun osani. Laupias Jumala! Vahvista minussa vieläkin tämä sielun lepo ja omantunnon rauha, ja anna minulle jumalallinen armosiunaukses toimittaakseni virkani ja maalliset asiani Sinun mieles jälkeen ja tullakseni jälleen ilolla pyhään temppeliis. Mutta jos Sinun pyhä tahtosi on, että tämä on viimeinen kirkonkäyntini, niin vahvista minua, armollinen Jumala, totisessa uskossa ja pysyväisessä uskalluksessa Sinuhun, niin täältä eritäkseni, että silloin tulisin taivaalliseen temppeliin ja Sinua siellä suuressa seurakunnassa iankaikkisesti kiittäisin ja ylistäisin. Amen.”